Neytendasamtökin hafa skorað á innheimtufyrirtækið Almenna innheimtu ehf. að stöðva tafarlaust innheimtu á smálánaskuldum sem þau segja byggja á ólögmætum lánum . Á vef Neytendasamtakanna segir að fyrir liggi að vextir á smálánum séu margfalt hærri en heimilt er samkvæmt lögum . Þrátt fyrir það séu lántakendur krafðir um endurgreiðslu á ólöglegum vöxtum og ekkert virðist fá stöðvað innheimtufyrirtækið sem tekið hefur að sér að innheimta lánin . Þannig sé fyrirtækinu fyrirmunað að senda lántakendum skýra sundurliðinum á kröfum skipt niður í lánsupphæð , vaxtakostnað og innheimtukostnað , þrátt fyrir fjölda beiðna þess efnis . Fyrirtækið gefi sér allt að þrjá mánuði til að veita þessar upplýsingar . „ Það vekur furðu að fyrirtækið hafi ekki tiltæka sundurliðun á kröfum sem það telur sér þó fært að innheimta . Þá telja Neytendasamtökin í hæsta máta óeðlilegt að innheimta vanskilakostnað á kröfur sem byggja á ólögmætum lánveitingum . Slíkt geti ekki verið löglegt . “ Þá segjast samtökin hafa undir höndum gögn sem sýni að heildarendurgreiðslur lántakenda séu mun hærri en lög leyfa , jafnvel þótt miðað sé við hæstu löglegu vexti . Þrátt fyrir það haldi fyrirtækið áfram innheimtu sinni og hótunum um skráningu á vanskilaskrá Creditinfo . „ Samtökin telja að þar sem eigendum , stjórn og starfsmönnum Almennrar innheimtu megi vera ljóst að kröfutilbúningurinn standist ekki lög , séu jafnvel líkur á að bótaábyrgð hafi skapast , ekki síst í þeim tilfellum þar sem lántakendur hafa verið settir á vanskilaskrá að ósekju . “